སའི་གོ་ལ་ལྗིད་པོ་དེའི་ལྗིད་ཚད་ཇི་ལྟར་དང་སུས་འཇལ་བ་ཡིན་ནམ་ཞེ་ན།དེ་ནི་ཐད་ཀར་ཚད་འཇལ་འཕྲུལ་ཆས་ལྟ་བུ་ནང་དུ་བཅུག་སྟེ་དངོས་སུ་འཇལ་ག་ལ་ཐུབ།འོ་ན་ཇི་ལྟར་ཞེ་ན་རྩིས་རིག་གི་ལམ་ནས་འཇལ་བ་ཡིན།དེ་ཡང་༡༦༨༧ལོར་ནེའུ་ཊོན་གྱིས་སའི་འཐེན་ཤུགས་མཉམ་བྱ་གསར་དུ་བསྟན་ལ་དེའི་ནང་མཚོན་བྱེད་ཁ་ཤས་ཡོད་པ་ནི།སའི་འཐེན་ཤུགས་ཀྱི་འགྱུར་མེད་གྲངས་ཆ་དགུ་དང༌།གཟུགས་གཉིས་ཀྱི་གདོས་ཚད།དེ་གཉིས་བར་གྱི་རྒྱང་ཐག་དང་མྱུར་ཚད་འཕར་ཆག་འགྲོ་ཚད་ཏེ་སྣོན་ཚད་བཅས་ལྔ་ཡིན།ཅ་དངོས་ཤིག་ས་ཐོག་ཏུ་ལྷུང་བའི་དབང་དུ་བཏང་ན་དེའི་ལྗིད་ཚད་དང་འཛམ་གླིང་དཀྱིལ་ནས་རྒྱང་ཐག་རིང་ཚད།དེའི་མྱུར་ཚད་འཕར་ཆག་འགྲོ་ཚད་བཅས་ནི་དེ་སྐབས་ཤེས་ཀྱི་ཡོད།བྱས་ཙང་མི་ཤེས་པའི་མཚོན་རྟགས་གཉིས་ལྷག་ཡོད་པ་ནི་འཐེན་ཤུགས་ཀྱི་འགྱུར་མེད་གྲངས་ཆ་དང་འཛམ་བུ་གླིང་གི་གདོས་ཚད་གཉིས་ཡིན།གལ་ཏེ་ང་ཚོས་འདི་གཉིས་ལས་གཅིག་ཤེས་རྟོགས་བྱུང་བ་ཡིན་ན།གཞན་དེ་འཐེན་ཤུགས་མཉམ་བྱ་ལས་ཤེས་ཐུབ་པ་ཡིན།འཐེན་ཤུགས་རྒྱུན་གྲངས་ནི་བེམ་གཟུགས་མཐའ་དག་ལ་མཚུངས་པ་ཡིན་པས་གལ་ཏེ་ང་ཚོས་གདོས་ཚད་དང་རྒྱང་ཐག་གཉིས་ཀ་འཇལ་ཐུབ་པའི་གཟུགས་གཉིས་དབར་གྱི་འཐེན་ཤུགས་ཤེས་པ་བྱུ་ཚེ།དེ་ལས་འཐེན་ཤུགས་ཀྱི་འགྱུར་མེད་གྲངས་ཆ་ཤེས་ཐུབ་ལ།དེ་ཤེས་རྗེས་འཛམ་བུ་གླིང་གི་གདོས་ཚད་ཀྱང་རྩིས་སྐོར་ཐུབ་པ་ཡིན།འོན་ཀྱང་དཀའ་ངལ་གཅིག་ཡོད་པ་ནི་ང་ཚོས་འཇལ་ཐུབ་པའི་བེམ་གཟུགས་ཀྱི་གདོས་ཚད་གཉིས་པོ་ཞེ་དྲག་གི་ཆུང་ཆུང་ཡིན་པས་དེ་གཉིས་དབར་གྱི་འཐེན་ཤུགས་ནི་དེ་བས་ཀྱང་ཆུང་བས་ཚད་འཇལ་ཐུབ་རྒྱུ་ཧ་ཅང་གི་ཁག་པོ་ཆགས་ཡོད།གང་ལྟར་ཡང་༡༧༩༨ལོར་ཁེ་ཝན་ཌི་ཤི་ཡིས་དེ་འཇལ་ཐབས་བྱས་པ་རེད།ཁོང་གིས་དབྱུག་པ་ཞིག་ལྕགས་སྐུད་ཕྲ་མོ་ཞིག་གིས་དཀྱིལ་ནས་བསྡམས་ཏེ་གནམ་ལ་བཏགས།དབྱུག་པའི་སྣེ་མོ་རེ་རེར་ཞ་ཉེ་ལས་གྲུབ་པའི་གོང་བུ་རེ་ཡོད་ལ།དབྱུག་པ་དེ་ལྕགས་སྐུད་ལས་གེགས་མེད་དུ་འགུག་ཐུབ་པས་གོང་བུ་གཉིས་པོར་ལྡོག་ཕྱོགས་ནས་ཤུགས་ཕྲ་མོས་ཀྱང་ཚད་འཇལ་ཐུབ་པའི་གུག་ཚད་འོང་བ་ཡིན།ཁེ་ཝན་ཌི་ཤི་ཡིས་ཤུགས་ཕྲན་བུ་མི་འདྲ་བ་དུ་མས་གུག་ཚད་ཆེ་ཆུང་ཇི་ཙམ་སྐྲུན་མིན་དེ་ཚད་འཇལ་བ་རེད།དེ་ནས་ཁོང་གིས་ཞ་ཉེ་ལས་གྲུབ་པའི་གོང་བུ་རེའི་ཉེ་འགྲམ་དུ་གོང་བུ་ཆེན་པོ་རེ་བཞག་པ་རེད།གོང་བུ་ཆེ་ཆུང་གཉིས་བར་གྱི་འཐེན་ཤུགས་ཀྱིས་ལྕགས་སྐུད་དེ་གུག་འཇུག་ཡོད།ཁོང་གིས་གུག་ཚད་འཇལ་རྗེས་གཟུགས་གཉིས་བར་གྱི་འཐེན་ཤུགས་བརྩིས་སྐོར་བྱས་པ་རེད།དེ་ལས་འཐེན་ཤུགས་ཀྱི་འགྱུར་མེད་གྲངས་ཆ་རྟོགས་ལ།དེ་ལས་འཛམ་བུ་གླིང་གི་གདོས་ཚད་རྙེད་པ་རེད།ཁོང་ལ་ཐོབ་པའི་འཛམ་བུ་གླིང་གི་གདོས་ཚད་ནི་ཀི་ལོ༦༦༡༠༢༣ཡིན།དེ་སྐབས་ཤེས་རྟོགས་ཡོད་པའི་འཛམ་བུ་གླིང་གི་བོངས་ཚད་དང་གདོས་ཚད་གཉིས་ལས་འཛམ་བུ་གླིང་གི་ཆ་སྙོམས་སྟུག་ཚད་དེ་ཆུའི་སྟུག་ཚད་ལས་ལྡབ་ལྔ་དང་ཕྱེད་ཀྱིས་ཆེ་བ་ཡོད་པ་ཤེས།ཁེ་ཝེན་ཌི་ཤི་ཡི་བརྟག་དཔྱད་ནི་ཧ་ཅང་གི་གནད་ལ་ཕིགས་པ་ཞིག་ཡིན་པས་ཁོང་གི་ཚོད་རྩིས་ནི་དེང་གི་ཆར་འདོད་པའི་ཚོད་རྩིས་དང་ཧ་ཅང་གིས་ཐག་ཉེ།སའི་གོ་ལའི་ཁྱད་ཆོས་ཡ་མཚན་ལ་སྙིང་རྗེ་མོ་གཞན་མང་པོ་ཡོད་ནའང་སྐབས་འདིར་ཐམས་ཅད་བརྗོད་པར་དཀའ་བས་ཀློག་པ་པོ་རྣམས་ཀྱིས་ཚན་རིག་གི་དཔེ་དེབ་གཞན་དང་དུས་དེབ་སོགས་ལ་གཟིགས་པར་སྐུལ་མ་ཞུ་རྒྱུ་ཡིན་ལ་ཚན་རིག་གི་ཚགས་ཤོག་འདིའི་ཐོག་ཀྱང་ཕྱིས་སུ་འཐོན་ངེས་ཡིན།